《北京八咏 其二 玉泉垂虹》
明代·王洪

碧嶂丹崖泻不停，翠微云净转分明。春风不散空中影，夜月偏闻树底声。

内苑分来瑶草合，御桥流出凤池平。仙源信与人间别，岁岁年年长自清。

作者简介：（1379—1420）明浙江钱塘人，字希范，号毅斋。少年时才思颖发，洪武二十九年成进士，年仅十八。永乐初入翰林为检讨，与修《大典》。帝颁佛曲于塞外，逡巡不应诏为文，受排挤，不复进用。与当时王称、王恭、王褒称词林四王，均有才名。